CELEX: 62021TN0040
Language: bg
Date: 2021-01-25 00:00:00
Title: Дело T-40/21: Жалба, подадена на 25 януари 2021 г. — Словакия/Комисия

22.3.2021   
            
            
               BG
            
            
               Официален вестник на Европейския съюз
            
            
               C 98/30
            
         
      Жалба, подадена на 25 януари 2021 г. — Словакия/Комисия
      (Дело T-40/21)
      (2021/C 98/34)
      Език на производството: словашки
      
         Страни
      
      
         Жалбоподател: Словашка република (представител: B. Ricziová, пълномощник)
      
         Ответник: Европейска комисия
      
         Искания
      
      Жалбоподателят иска от Общия съд:
      
                  —
               
               
                  да отмени Решение за изпълнение (ЕС) 2020/1734 на Комисията от 18 ноември 2020 година за изключване от финансиране от страна на Европейския съюз на някои разходи, направени от държавите членки по линия на Европейския фонд за гарантиране на земеделието (ЕФГЗ) и на Европейския земеделски фонд за развитие на селските райони (ЕЗФРСР) (1) в частта, в която за Словашката република се прилага финансова корекция относно мярка „Отделени от производството преки помощи“ за финансовата 2016 година (и относно референтите 2013 и 2014 година) в общ размер на 19 656 905,11 EUR, и
               
            
                  —
               
               
                  да осъди Европейската комисия да заплати съдебните разноски.
               
            
         Основания и основни доводи
      
      Жалбоподателят изтъква само едно основание в подкрепа на жалбата, а именно нарушение на член 52, параграф 4, буква а) от Регламент (ЕС) № 1306/2013 на Европейския парламент и на Съвета (2) във връзка с член 34, параграф 2 от Регламент за изпълнение (ЕС) № 908/2014 на Комисията (3), тъй като по отношение на Словашката република не били спазени процесуалните гаранции, гарантирани с тези разпоредби.
      В рамките на своето основание жалбоподателят твърди, че въз основа на Решение за изпълнение 2020/1734 Комисията изключва от финансирането от страна на Европейския съюз изразходвана от Словашката република в рамките на ЕФГЗ сума от 19 656 905,11 EUR, представляваща част от финансовата корекция относно мярка „Отделени от производството преки помощи“ за финансовата 2016 година (схема за единно плащане на площ — Слабости при качеството на актуализацията на СИЗП, проверките на място и изискването на възстановявания — референтна 2015 година). Според жалбоподателя тази сума обхваща референтните 2013 и 2014 година, които не са били обект на проучване.
      
         (1)  ОВ L 390, 2020 г., стр. 10.
      
         (2)  Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 2013 г., стр. 549).
      
         (3)  Регламент за изпълнение (ЕС) № 908/2014 на Комисията от 6 август 2014 година за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността (ОВ L 255, 2014 г., стр. 59).